Kultúra.hu | Összefogás a tolerancia jegyében
Fotó. Operaház
A Holokauszt Emlékév 2014. programjairól tanácskozott Lázár János Miniszterelnökséget vezető államtitkár, valamint Samuel Pisar, holokauszt túlélő, holokausztoktatásért felelős különmegbízott, az UNESCO jószolgálati nagykövete október 28-án. Az UNESCO, az ENSZ Nevelésügyi, Tudományos és Kulturális Szervezete ugyanis fővédnökséget vállalt a 2014-ben megrendezendő magyarországi holokauszt-emlékév felett.
“Egy évvel ezelőtt kezdte meg működését az Emlékbizottság, amely a magyar ajkú megemlékezések megszervezéséért felelős a Kárpát-medencében” – mondta el Lázár János, aki hangsúlyozta az egyik legnagyobb vállalás a Józsefvárosi pályaudvar oktatási központtá való átépítése, amelyet már november végén megkezdenek. „Várhatóan tavaszra elkészül az intézmény, amely célja, hogy a magyarság képes legyen szembenézni a múlttal” – jegyezte meg az államtitkár. Lázár János továbbá hangsúlyozta, számos közös programra készülnek az UNESCO-val karöltve, ezek között szerepel például egy a ’44-es holokauszt áldozatairól tartott konferencia, melynek Párizs ad helyet.
Samuel Pisard, az UNESCO jószolgálati nagykövete több kulturális esemény kapcsán érkezett Magyarországra: a kormány meghívására vett részt a Liszt Ferenc Zeneakadémia Solti György termének avatóján. „Nagyon szép előjátéka ez a jövő évi megemlékezésnek, hiszen a kultúra egy jelentős zsidó-magyar képviselőjének nevét kapta meg a tanterem” – mondta Pisard, aki a Leonard Bernstein híres Kaddish szimfóniájához írt libretto szerzője is egyben, ezt pedig maga adja elő a Magyar Állami Operaház október 29-ei ünnepi koncertjén.
„Most is olyannak látom Budapestet, ahogy régen, de még élénkebb, még nyüzsgőbb” – fogalmazott a jószolgálati nagykövet, akinek nemrégiben jelent meg Vér és remény című kötete, amelyben saját emlékeit, tapasztalatait, benyomásait foglalja össze a ’44-es holokausztról. „Az előszóban a fiatal magyar generációnak ajánlom a könyvet, abból a meggyőződésből, hogy ők is elköteleződjenek a tolerancia iránt”- jegyezte meg Samuel Pisard a budapesti sajtótájékoztatón.
A különmegbízott az Emlékévvel kapcsolatban kitért arra, hogy 2005-ben nagy lépést jelentett az ENSZ által elfogadott határozat, amely január 27-ét nemzetközi szinten emléknappá nyilvánította. A következő jelentős esemény lesz ezt követően az UNESCO által támogatott egész évet magában foglaló emlékezés.